Али Бонго
Али Бен Бонго Ондимба () е габонски политик, настоящ президент на страната, министър на отбраната на Габон от 1999 г., бил е министър на външните работи на Габон през 1989 – 1991 г. Той е син на бившия президент Омар Бонго.

Биография 
Прекара детството и младостта си във Франция. През 1977 – 1981 г. учи право в Университет Париж-I: Пантеон-Сорбона. След като завършва право, Али Бонго влиза в политиката през 1980-те години и работи в кабинета на баща си. През 1989 г., когато е на 29 години, Али Бонго става министър на външните работи на Габон. 2 години по-късно се поставя възрастово ограничение за поста министър на 35 години, което кара Али Бонго да подаде оставка.

Той става член на парламента през 1998 от Габонската демократическа партия и министър на отбраната година по-късно, когато вече е на 38 години. За президент на страната е избран на 30 август 2009 г.

Начело на държавата 
На 4 септември 2009 г. Конституционният съд в Габон одобрява резултатите от президентските избори, според които Али Бонго става новият държавен глава с 41,7 процента от гласовете. Предавайки се на живо по габонска телевизия, съдът официално го обявява за нов президент на страната. Церемонията по встъпването в длъжност се провежда на 16 октомври.

Председателството на Али Бонго се характеризира с влошаване на отношенията с Франция в сравнение с годините на управлението на Омар Бонго. Дълго време (2008 – 2017 г.) френските власти провеждат антикорупционно разследване, пряко засягащо имуществото на семейство Бонго. Али Бонго също е по-малко авторитетен политик от баща си и по този начин Габон вече не може да бъде толкова активен играч в африканската дипломация. На фона на влошаващите се отношения с Франция през 2012 г. Бонго дори заплашва, че ще промени официалния език на Габон от френски на английски.

През август 2015 г., по време на честването на 55-ата годишнина на страната, Али Бонго обявява, че ще дари всички пари, които наследи от баща си, на Фонда за младежта в Габон.

През август 2016 г. Али Бонго печели президентските избори и е преизбран. Кандидатът от опозицията Жан Пинг не признава резултатите от изборите. В началото на септември в столицата на Габон се случват безредици, по време на които сградата на парламента бива опожарена. Али Бонго отново обжалва в Конституционния съд, който отново признава победата му на президентските избори в Габон. Встъпването в длъжност на Али Бонго е на 27 септември 2016 г.

Али Бонго Ондимба претърпява инсулт през октомври 2018 г., след което на 24 октомври е приет в болница в Рияд. Рехабилитационното лечение се провежда в Мароко.

На 7 януари 2019 г. габонските военни превземат държавната радиостанция и обявяват създаването на Националния съвет за реставрация. Но по-късно същия ден министърът на съобщенията Гай-Бертран Мапонга заявява, че четирима от петте главни пучисти са арестувани в столицата от органите на реда, а друг е издирван.

На 30 август 2023 г. президентът е свален от военните чрез преврат.

Личен живот 
Женен е за Силвия Бонго Ондимба. Има дъщеря Малик Бонго Ондимба и двама сина, Нуредин Едуард Бонго Валентин и Джалил Луис Бонго Валентин.

Бонго е известен и като музикант, често пише песни за майка си Дабани Пасианс.

Източници 

Президенти на Габон
Габонски политици
Министри на външните работи
Министри на отбраната
Габонски министри
Външна политика на Габон